Document ID: 32006D0943

ODLOČBA KOMISIJE
z dne 17. novembra 2006
o začasni uporabi Sporazuma o ustanovitvi Mednarodne organizacije za fuzijsko energijo ITER za skupno izvajanje projekta ITER ter Sporazuma o privilegijih in imunitetah Mednarodne organizacije za fuzijsko energijo ITER za skupno izvajanje projekta ITER
(notificirano pod dokumentarno številko C(2006) 5557)
(2006/943/Euratom)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti za atomsko energijo ter zlasti členov 101, 124 in 192 Pogodbe,
ob upoštevanju naslednjega:
(1)
Svet je v svojem Sklepu z dne 25. septembra 2006 odobril sklenitev Sporazuma o ustanovitvi Mednarodne organizacije za fuzijsko energijo ITER za skupno izvajanje projekta ITER („Sporazum ITER“), Dogovora o začasni uporabi Sporazuma o ustanovitvi Mednarodne organizacije za fuzijsko energijo ITER za skupno izvajanje projekta ITER („Dogovor o začasni uporabi“) ter Sporazuma o privilegijih in imunitetah Mednarodne organizacije za fuzijsko energijo ITER za skupno izvajanje projekta ITER s strani Komisije.
(2)
Člen 3 Dogovora o začasni uporabi izraža željo podpisnic Sporazuma ITER („podpisnice“) prizadevati si za največje možno sodelovanje, kot je določeno v Sporazumu ITER, dokler ne bodo zaključeni vsi domači ukrepi, potrebni pred ratifikacijo, sprejetjem ali odobritvijo Sporazuma ITER.
(3)
Člen 4 Dogovora o začasni uporabi izraža zavezanost podpisnic, da bodo v čim večjem možnem obsegu in skladno z nacionalnimi zakoni in predpisi spoštovale pogoje Sporazuma ITER še preden bo začel veljati.
(4)
Člen 1 Sporazuma ITER določa, da je sedež Mednarodne organizacije za fuzijsko energijo ITER za skupno izvajanje projekta ITER („Organizacija ITER“) mesto St. Paul-lez-Durance, Bouches-du-Rhône, v Franciji.
(5)
Kot gostitelj ITER ima Euratom posebno odgovornost za zagotovitev pravočasnega izvajanja projekta ITER.
(6)
Sporazumi, ki jih sklene Skupnost, so zavezujoči za institucije Skupnosti in za države članice.
(7)
V skladu s členom 192 Pogodbe države članice omogočajo lažje izpolnjevanje nalog Skupnosti.
(8)
V skladu s členom 101 Pogodbe ima Komisija pooblastilo za sklepanje mednarodnih sporazumov. Poleg tega mora Komisija v skladu s soglasjem Sveta zagotoviti tudi začasno uporabo takšnih sporazumov -
SPREJELA NASLEDNJO ODLOČBO:
Edini člen
Organizacija ITER v okviru svojih začasnih pristojnosti v Skupnosti:
(a)
uživa pravno sposobnost, ki jo potrebuje za (i) sklepanje pogodb, zlasti za zaposlovanje osebja, (ii) pridobivanje in imetje nepremičnin ter razpolaganje z njimi, (iii) pridobivanje dovoljenj in (iv) sprožanje pravnih postopkov, kolikor je potrebna za izvedbo ukrepov, potrebnih za pravočasno izvajanje projekta ITER pred uradno ustanovitvijo Organizacije ITER; ob upoštevanju, da do uradne ustanovitve Organizacije ITER vse pravice in obveznosti, ki jih je prevzela Organizacija ITER v okviru začasnih pristojnosti, ostanejo v veljavi kot pravice in obveznosti Organizacije ITER v skladu s pogoji Sporazuma ITER;
(b)
skupaj s svojim osebjem in predstavniki podpisnic na ozemlju držav članic do uradne ustanovitve Organizacije ITER uživa privilegije in imunitete, določene v Sporazumu o privilegijih in imunitetah Mednarodne organizacije za fuzijsko energijo ITER za skupno izvajanje projekta ITER, zlasti glede obdavčenja, preseljevanja in prijave;
(c)
spoštuje določbe Sporazuma ITER; in zlasti spoštuje veljavne nacionalne zakone in druge predpise države gostiteljice na področjih javnega zdravja in varnosti ter zdravja in varnosti pri delu, jedrske varnosti, varstva pred sevanjem, izdaje licenc, jedrskih snovi, varstva okolja in varstva pred zlonamernimi dejanji.
Ta odločba je naslovljena na države članice.
V Bruslju, 17. novembra 2006

Labels: 10
15
14
5